CLXI.  Privilegia et possessiones abbatiae SS. Solutoris et Adventoris Taurinensis confirmat.   (Anno 1147, Mart. 7.) [  Hist. Patr. Monum.  Chart., I, 791.]
EUGENIUS episcopus, servus servorum Dei, dilectis filiis GUILLELMO abbati Sanctorum Martyrum Solutoris et Adventoris Octaviique Taurinensi, ejusque fratribus, tam praesentibus quam futuris, regularem vitam professis, in perpetuum.
Quoties illud a nobis petitur quod religioni et honestati convenire dignoscitur, animo nos decet libenter concedere et petentium desideriis congruum impertiri suffragium. Quapropter, dilecti in Domino filii, vestris justis postulationibus clementer annuimus et praefatum monasterium in quo divino mancipati estis obsequio sub beati Petri et nostra protectione suscipimus, et praesentis scripti privilegio communimus, statuentes ut quascunque possessiones, quaecunque bona idem monasterium in praesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio, poterit adipisci, firma vobis vestrisque successoribus et illibata permaneant; in quibus haec propriis duximus exprimenda vocabulis. Infra ipsam civitatem ecclesiam S. Pauli, et ecclesiam Sancti Brictii cum sediminibus, domibus, vineis et mansis, et aliis quae infra et extra eamdem civitatem possidentur; in valle Breduno ecclesiam Sancti Martiniani, quae quondam monasterium fuit, cum terris, decimis, et ecclesiis Sanctae Mariae, et Sancti Donati, et Sancti Juliani; in ipsa valle et in monasteriolo ecclesiam Sanctae Mariae cum tota villa et decima; ecclesiam Sancti Martini cum tota decima, ecclesiam Sancti Joannis de Collo cum tota villa, decimis et appendiciis suis; ecclesiam Sancti Stephani de Cermagna, in Ciriaco Sancti Laurentii; in Spinariano ecclesiam Sancti Martini; in Burgaro juxta Sturiam ecclesiam Sancti Marci; in Septimo ecclesiam Sancti Petri, et ibi prope extra villam ecclesiam Sancti Salvatoris cum omnibus terris et decimis sibi pertinentibus. Curtem Calbicae cum ecclesiis et medietate totius decimae, et appendiciis suis a fluvio Nono usque ad medium fluvii Padi, et petram Grossam subtus Mairano et medietatem portus ipsius fluvii; in Montecalerio decem jugera terrae; in Testona quatuor mansos et vineas, et alia quae ibidem habetis; in Cargnano ecclesiam Sancti Martini et CCCIV jugera terrae et alia quae ibidem habetis; curtem Sangani cum plebe et ecclesiis sibi pertinentibus, cum decimis, piscationibus et villis cum suis pertinentiis; decimam Trasmae, in Javenno ecclesiam S. Martini cum terris et aliis quae ibidem habetis; in Convaciis ecclesiam Sanctae Mariae et medietatem totius ejusdem curtis, et tertiam partem decimae. In Onorio ecclesiam Sanctae Mariae; in Ripolis terras et vineas et alia quae ibidem habetis. Ecclesiam S. Mariae de Strata. In Vinalasco ecclesiam Sancti Petri cum pertinentiis suis. In Planicia ecclesiam Sancti Solutoris cum terris et aliis quae ibidem habetis; in Castagnole ecclesiam Sancti Petri cum medietate decimae. Infra castrum, ecclesiam Sanctae Mariae: in Doaso, ecclesiam Sanctae Mariae et Sancti Petri cum terris et suis appendiciis, et tertia parte decimae. In Polengaria ecclesias Sanctae Mariae et Sancti Desiderii cum appendiciis suis. In Scalenga, ea quae ibidem habetis. In Salciasco ecclesiam S. Mariae cum mansis et terris. In Bulgari Cornaliso ecclesiam Sancti Marci, cum decimis et appendiciis suis. In Tegerone ecclesias Sancti Petri, Sancti Joannis et Sanctae Mariae, cum terris, decimis et appendiciis suis. In Stadegarda ecclesias Sancti Salvatoris et Sanctae Mariae, cum decimis ipsius vallis. In Monteferato ecclesiam Sanctorum Victorii et Coronae, et Sancti Thomae, et ecclesiam Sancti Eusebii. In Baldesedo ecclesiam Sancti Juliani cum appendiciis suis. In Montecuco ubi dicitur ad Sanctos, ecclesiam cum appendiciis suis, et ibi prope ecclesiam Sancti Georgii; in Montefia ecclesiam Sancti Marciani cum suis pertinentiis. In Placencia monasterium Sancti Alexandri cum omnibus pertinentiis suis, infra ipsum episcopatum. In Gavellana ecclesiam Sancti Leonardi cum suis pertinentiis. In Pruvincia, in loco ubi dicitur Reilana, ecclesiam Sancti Michaelis cum suis pertinentiis prope civitatem, ac ecclesiam Sancti Pancratii cum pertinentiis suis. Sane laborum vestrorum quos propriis manibus aut sumptibus colitis, sive de nutrimentis vestrorum animalium nullus a vobis omnino decimas exigere praesumat. Obeunte vero te, nunc ejusdem loci abbate, vel tuorum quolibet successorum, nullus ibi qualibet subeptionis astutia seu violentia praeponatur, nisi quem fratres communi consensu, vel fratrum pars consilii sanioris, secundum Dei timorem et beati Benedicti Regulam providerint eligendum. Sepulturam quoque ipsius loci omnino liberam esse decernimus, ut eorum qui se illic sepeliri deliberaverint, extremae voluntati et devotioni, nisi forte excommunicati sint, nullus obsistat, salva tamen justitia matricis Ecclesiae. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant et apud districtum judicem praemia aeternae pacis inveniant. Amen, amen, amen. Ego Eugenius Catholicae Ecclesiae episcopus. Ego Albericus Ostiensis episcopus. Ego Joannes diaconus cardinalis Sanctae Mariae Novae. Ego Hulbaldus presbyter cardinalis tit. Sanctorum Joannis et Pauli. Ego Hyacintus diacon. cardinalis Sanctae Mariae in Cosmedin. Ego Hugo presbyter titulo in Lucina. Ego Jordanus presbyter cardinalis Ecclesiae Sanctae Susannae. Datum Secuxiae per manum Guidonis, Sanctae Romanae Ecclesiae diaconi cardinalis et cancellarii, VII Nonis Martii, indict. X, Incarnationis Dominicae anno 1146, pontificatus vero domni Eugenii III papae anno III.